**Opetusmateriaalin nimi:**

Kestävä tulevaisuus

**Opetusmateriaalin tavoite:**

Kestävä tulevaisuus -materiaali kokoaa yhteen kestävyysosaamisen keskeisiä osa-alueita ja teemoja. Sen avulla opiskelija tutustuu kestävyyteen liittyviin perusasioihin sekä syventää aiemmin ekologisesta ja sosiaalisesta kestävyydestä sekä vastuullisuudesta oppimaansa.

**Opetusmateriaalin kohderyhmät (esim. koulutusaste):**

Toinen aste (tutkintoon valmentava koulutus TUVA)

**Opetusmateriaalin sisällöstä lyhyt kuvaus:**

Opetusmateriaali koostuu yhdeksästä teemaosiosta

1. Johdatus kestävyyteen: Mikael Puurtinen ja Miikka Salo ovat Jyväskylän yliopiston tutkijoita ja kestävyysasioiden asiantuntijoita. He johdattelevat sinut kestävyyden perusteisiin. Keskustelussa teemoina sosiaalinen kestävyys, maailman tila ja väestön kasvu, energia sekä vakavimmat ympäristöongelmat, joita ovat ilmastonmuutos ja luontokato. Kenen pitäisi tehdä jotain? Miten tämä liittyy yksittäiseen ihmiseen? – Tehtäviä
2. Ekologinen kestävyys: tutustutaan, mitä on kestävyys ja mitkä ovat YK:n kestävän kehityksen tavoitteet. Tutustutaan planeetan rajoihin ja sosiaaliseen perustaan ns. donitsimallin avulla
3. Energia: Miikka Salo Jyväskylän yliopistolta on tutkinut paljon energia-asioita. Tällä videolla hän kertoo energiajärjestelmien muutoksista sekä tavallisten ihmisten ja kuluttajien roolista energiatuotannossa ja -kulutuksessa. – Tehtäviä.
4. Hiilijalanjälki: Johdanto hiilijalanjälkeen ja sitä kasvattaviin tekijöihin eli päästölähteisiin. Määritetään oma hiilijalanjälki Sitran elämäntapatestillä ja verrataan sitä keskivertosuomalaisen hiilijalanjälkeen, sekä pohditaan oman hiilijalanjäljen pienentämistä. – Tehtäviä.
5. Planetaarinen ruoka: Materiaalissa (ppt) tutustutaan siihen, mitä on planetaarinen ruokavalio, miltä näyttää tulevaisuuden ruokajärjestelmä ja miten ehkäistään ruokahävikkiä. – Tehtäviä.
6. Kiertotalous: Materiaalissa (ppt) kerrotaan kiertotalouden tarpeellisuudesta, hyödyistä sekä mahdollisuuksista. – Tehtäviä.
7. Sosiaalinen kestävyys: Materiaali (ppt) sisältää tietoa, mitä on sosiaalinen kestävyys ja millaisista tekijöistä se koostuu. – Tehtäviä.
8. Ympäristötunteet: Materiaalissa (ppt) käsitellään erilaisia ympäristötunteita. Materiaalin avulla voidaan oppia myös tunnistamaan omia ympäristötunteita sekä kuinka niitä voi käsitellä. – Tehtäviä.
9. Vastuullisuusviestintä ja viherpesun tunnistaminen: Materiaali (ppt) käsittelee, mitä on vastuullisuusviestintä ja miksi on tärkeä osata tunnistaa viherpesua kuluttajan näkökulmasta. Esitys sisältää paljon esimerkkejä erilaisista tavoista sekä paikoista tehdä vastuullisuusviestintää. – Tehtäviä.

Kunkin teeman materiaali sisältää lyhyen teoriaosuuden (.ppt ja/tai video) ja tehtäviä (.doc).

Materiaalin muoto: .ppt, videotallenne, .doc, .pdf

**Ohjeistus eli miten ohjeistan opettajaa käyttämään pakettia (eri kohderyhmille):**

Tutustu materiaaliin kokonaisuutena. Teemat on koottu loogiseksi jatkumoksi, mutta niiden käsittelyjärjestystä voit halutessa vaihtaa.

Voit halutessasi laatia (esim. MS Forms) mallikysymysten pohjalta Kestävä tulevaisuus -ennakkokyselyn opiskelijoille.

Opiskelijoille on rakennettu *Kestävä tulevaisuus - Oivalluksiani* -oppimispäiväkirja. Siinä jokaisella teemalla on oma kohtansa muutamalla kysymyksellä varustettuna. Päiväkirjan tarkoituksena on se, että jokaisen teeman käsittelyn viimeisellä tunnilla opiskelijoille olisi varattu esim. 10 minuuttia aikaa reflektoida oppimaansa. Näin opiskelijoille kertyy koko opintojakson ajalta omien oivalluksien kokonaisuus.

Jokaisen teemakokonaisuuden jälkeen voit pyytää palautetta opiskelijoilta materiaalista löytyvällä palautelomakkeella.

Kunkin teeman käsittelyyn voit käyttää yhden tai useamman oppitunnin tai opetus-/opiskelukerran valintasi mukaan.

Materiaalin käyttö on suunniteltu pääasiassa lähiopetukseen. Materiaalissa on valmiita työskentelypohjia eri teemoihin.

**Arvio opetusmateriaalin läpikäymiseen kuluvasta ajasta:**

Opintojakson laajuus on yksi osaamispiste (1 osp). Yhdeksän opetuskertaa.